Kipr telekanali sobiq prezident tabrigini efirga uzatib yubordi

Kiprning CyBC telekanal Yangi yil kechasidagi efirda yo‘l qo‘yilgan xato uchun teletomoshabinlardan uzr so‘radi, deb yozadi Cyprus Mail. Gap shundaki, 1-yanvarga o‘tar kechasi CyBC kanalida amaldagi prezidentning emas, balki sobiq prezidentning Yangi yil tabrigi efirga berib yuborilgan.

 Kipr sobiq prezidenti Dimitris Xristofias. AP Photo/Pavlos Vrionides
Mazkur xato yuzasidan allaqachon ichki tekshiruv boshlangan. Uning natijalari haqida CyBC keyinroq ma’lumot berishga va’da qilgan. Shunga qaramay, hozirning o‘zidayoq bitta fakt aniq: 2012-yil yakunida yozib olingan sobiq prezident murojaatnomasining efirga chiqib ketishida, “inson omili” asosiy rol o‘ynagan – telekanal xodimlaridan biri adashib ketgan. Bir necha soniyadan keyin xodimlar mazkur xatoni sezib qolib, anglashilmovchilikni bartaraf etishgan va kerakli murojaatnomani efirga qo‘yishgan.
Biroq, Cyprus Mail ta’kidiga ko‘ra, bungacha ko‘pchilik teletomoshabinlarning kayfiyati buzilib bo‘lgan. Chunki sobiq prezident Xristofiasni Kiprda uncha xushlashmaydi – 2000-yillar oxirlarida mamlakatni qoplab olgan moliyaviy inqirozda ko‘pchilik aynan uni aybdor hisoblaydi.
Sobiq prezident Dimitris Xristofias 2013-yil mart oyida lavozimdan ketgan va mazkur o‘rinda hozir Nikos Anastasidis faoliyat yuritmoqda.
Focus.ua ilova qilishicha, shunga o‘xshash anglashilmovchiliklar joriy Yangi yil oqshomi Rossiya telekanallari efirlarida ham yuz bergan. Masalan, Kamchatka aholisiga Vladimir Putinning avvalroq Kremlda tasvirga olingan Yangi yil tabrigini namoyish etishgan; qolgan hududlarda esa prezidentning 31-dekabrda Xabarovskda yozib olingan yangi murojaati efirga uzatilgan. Yangi murojaatida Putin Volgograddagi teraktlarni ham tilga olgan. Rossiya Federatsiyasi prezidentining matbuot kotibi Dmitriy Peskov esa bu ikki murojaatni “texnik nuqson”, deya baholagan.